b'\n_START_ARTICLE_\nArbejdsulykke\n_START_PARAGRAPH_\nEn arbejdsulykke er, n\xc3\xa5r en person kommer til skade, mens vedkommende arbejder. En arbejdsulykke kan v\xc3\xa6re en fysisk eller psykisk skade, som sker efter en h\xc3\xa6ndelse eller p\xc3\xa5virkning. H\xc3\xa6ndelsen eller p\xc3\xa5virkningen skal (efter de danske regler) v\xc3\xa6re pludselig eller vare h\xc3\xb8jst fem dage._NEWLINE_Kommer man ud for en arbejdsulykke, er det vigtigt at f\xc3\xa5 sl\xc3\xa5et fast, hvad der gik galt for at kunne placere et ansvar, og for at en eventuel sikkerhedsrepr\xc3\xa6sentant kan se, hvor praksis skal \xc3\xa6ndres.\n_START_SECTION_\nAnmeldelse af arbejdsulykker\n_START_PARAGRAPH_\nEn arbejdsgiver har pligt til at anmelde en arbejdsulykke, lige efter ulykken er sket. Hvis en tilskadekommen person ikke har genoptaget sit s\xc3\xa6dvanlige arbejde senest 5 uger efter, skaden er sket, skal skaden efterf\xc3\xb8lgende anmeldes. Arbejdsulykker skal anmeldes til arbejdsgiverens forsikringsselskab og til Arbejdstilsynet. Som udgangspunkt skal alle ulykker anmeldes, men sm\xc3\xa5skader, som for eksempel et bl\xc3\xa5t m\xc3\xa6rke, skal ikke anmeldes. Arbejdsulykker skal altid anmeldes til Arbejdstilsynet, hvis personen, der er kommet til skade ikke kan arbejde udover den dag, hvor skaden er sket.\n_START_SECTION_\nLovpligtigt at tegne en arbejdsskadeforsikring\n_START_PARAGRAPH_\nArbejdsgivere i Danmark skal sikre deres ansatte ved at tegne en arbejdsskadeforsikring. Hvis en arbejdsgiver er en privatperson, som har en person ansat til b\xc3\xb8rnepasning eller reng\xc3\xb8ring i hjemmet, skal arbejdsgiveren ikke tegne forsikring, hvis arbejdet ikke overstiger 400 timer i et kalender\xc3\xa5r. Hvis personen, der arbejder i hjemmet, kommer til skade, kan personen alligevel have ret til erstatning eller godtg\xc3\xb8relse.\n_START_SECTION_\nErstatning for arbejdsulykker\n_START_PARAGRAPH_\nArbejdsskadestyrelsen vurderer ud fra arbejdsskadeloven, om en arbejdsulykke kan anerkendes som en arbejdsskade. Det er arbejdsgiverens forsikringsselskab, der udbetaler erstatningen._NEWLINE_Arbejdsskadestyrelsen vurderer ogs\xc3\xa5 erstatning for arbejdsulykker, hvor en person er kommet til skade ved for eksempel at hj\xc3\xa6lpe en nabo med at skovle sne. Her er der alts\xc3\xa5 ikke tale om egentlig ans\xc3\xa6ttelsesforhold men om en person, der har ydet en h\xc3\xa5ndsr\xc3\xa6kning.'